— Сапраўды, ідэя добрая, бо, відаць, вытокі сучаснай беларускай графікі трэба шукаць менавіта ў выданнях Францыска Скарыны. Ён не толькі палажыў пачатак кнігадрукаванню, але паказаў сябе і як выдатны мастак-ілюстратар, майстар гравюры, наватар. Колькі гравюр выразана! І калі не сам ён іх рэзаў, то маляваў, мяркуючы па ўсім, сам, і добра маляваў, той жа аўтапартрэт пра гэта сведчыць. Наогул, цяжка ўявіць, які складаны працэс Скарына правёў перад тым, як прыступіць да кнігадрукавання: распрацоўка і адаптацыя шрыфтоў, адліўка набораў. Несумненна, ён многа гадоў займаўся менавіта падрыхтоўчай працай.